Avainsanat

Tiivistelmä



Avainsanat

1 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission päätös, jolla elintarvikeavun toimittamista koskevan tarjouskilpailun jälkeen muutetaan tarjouskilpailun voittajille suoritettavan maksun ehtoja - Valitsematta jääneen tarjouksentekijän kanne - Tutkittavaksi ottaminen

(EY:n perustamissopimuksen 173 artiklan neljäs kohta (josta on muutettuna tullut EY 230 artiklan neljäs kohta))

2 Kumoamiskanne - Kanne, joka kohdistuu sellaiseen päätökseen, jolla ainoastaan vahvistetaan aiemmin tehty päätös, josta ei ole nostettu ajoissa kannetta - Tutkimatta jättäminen - Aikaisemman päätöksen vahvistavan päätöksen käsite - Päätös, joka on hyväksytty aiemman päätöksen uudelleen tarkastelun sekä uusien seikkojen perusteella, ei ole vahvistava päätös

(EY:n perustamissopimuksen 173 artikla (josta on muutettuna tullut EY 230 artikla))

3 Kumoamiskanne - Oikeussuojan tarve - Kanne sellaisesta päätöksestä, joka on pantu täytäntöön - Tarjouksentekijän kanne sellaisesta tarjouskilpailun ratkaisemista koskevasta päätöksestä, joka on pantu kokonaisuudessaan täytäntöön muiden kilpailijoiden eduksi - Tutkittavaksi ottaminen

(EY:n perustamissopimuksen 173 artikla (josta on muutettuna tullut EY 230 artikla))

4 Maatalous - Yhteinen maatalouspolitiikka - Elintarvikeapu - Toimet maataloustuotteiden toimittamiseksi veloituksetta Armenian ja Azerbaid$anin väestölle - Asetus N:o 228/96 - Tarjouskilpailujärjestelmä - Tarjoajien yhdenvertaisen kohtelun ja menettelyn avoimuuden periaate - Ulottuvuus - Näitä periaatteita loukataan, jos hankintayksikkö muuttaa yhtä niistä ehdoista, jotka on vahvistettu kilpailuilmoituksessa

(Komission asetus N:o 228/96)

5 Kumoamiskanne - Määräajat - Alkamisajankohta - Päivä, jona toimesta saadaan tieto - Velvollisuus pyytää päätöksen teksti kokonaisuudessaan kohtuullisessa ajassa siitä, kun päätöksen olemassaolosta saadaan tieto

(EY:n perustamissopimuksen 173 artiklan viides kohta (josta on muutettuna tullut EY 230 artiklan viides kohta))

Tiivistelmä

1 Päätös koskee perustamissopimuksen 173 artiklan neljännen kohdan (josta on muutettuna tullut EY 230 artiklan neljäs kohta) mukaisessa merkityksessä erikseen muita kuin niitä, joille se on osoitettu, ainoastaan silloin, kun tämä päätös vaikuttaa niihin niille tunnusomaisten erityispiirteiden tai sellaisen tosiasiallisen tilanteen takia, jonka perusteella ne erottuvat kaikista muista ja jonka vuoksi ne voidaan siten yksilöidä samalla tavalla kuin ne, joille päätös on osoitettu.

Elintarvikeavun täytäntöönpanoon osalta tehtyä päätöstä, jolla komissio ilmoittaa, että maksuehtojen osalta omenat ja appelsiinit, joilla maksu alun perin ilmoitettiin suoritettavan tarjouskilpailun voittajille, korvataan persikoilla ja että näiden tuotteiden välille aiemmassa päätössä vahvistetut vastaavuuskertoimet muutetaan, on pidettävä aiemmasta päätöksestä erillisenä päätöksenä, jolla muutetaan yhtä tarjouskilpailun merkittävää ehtoa. Tällainen päätös koskee perustamissopimuksen 173 artiklan neljännen kohdan mukaisessa merkityksessä erikseen sellaista tarjouksentekijää, joka ei ole tullut valituksi. Tällaista tarjouksentekijää ei nimittäin koske erikseen ainoastaan komission se päätös, jossa päätetään tarjouskilpailuilmoituksen johdosta esitetyn kunkin yksittäisen tarjouksen hyväksymisestä tai hylkäämisestä, vaan tarjouksentekijällä säilyy myös sitä erikseen koskeva intressi valvoa, että tarjouskilpailuilmoituksessa esitettyjä ehtoja noudatetaan tarjouskilpailun täytäntöönpanossa.$

2 Pelkästään aiemman päätöksen vahvistavana päätöksenä ei voida pitää päätöstä, jonka komissio tekee elintarvikeapuun liittyvän toiminnan täytäntöönpanon yhteydessä tarjouskilpailun osalta tarkasteltuaan uudelleen aiempaa päätöstä ja jossa vahvistetaan aiemmasta päätöksestä poikkeavat tarjouskilpailun ehdot sittemmin ilmenneiden uusien seikkojen perusteella. Kumoamiskannetta tällaisesta päätöksestä ei näin ollen ole jätettävä tutkimatta sen vuoksi, että aiemmasta päätöksestä ei ole määräajassa nostettu kannetta.

3 Vaikka tarjouskilpailun ratkaisemista koskeva päätös olisi kokonaisuudessaan pantu täytäntöön muiden tarjouskilpailuun osallistuneiden hyväksi, tarjouksentekijällä säilyy intressi tällaisen päätöksen kumoamiseen joko sen takia, että komissio ryhtyisi asianmukaisiin toimiin sitä koskevan tilanteen oikaisemiseksi tai että komissio tekisi tulevaisuudessa asianmukaiset muutokset tarjouskilpailujärjestelmään siinä tapauksessa, että sen katsottaisiin olevan tiettyjen oikeudellisten vaatimusten vastainen.

4 Hedelmämehun ja hedelmähillon toimittamisesta Armenian ja Azerbaid$anin väestölle annetun asetuksen N:o 228/96 osalta järjestetyn tarjouskilpailun täytäntöönpanossa menettelyn, jolla tarjouksia vertaillaan, on kaikissa vaiheissa noudatettava sekä tarjoajien yhdenvertaisen kohtelun periaatetta että avoimuusperiaatetta sen varmistamiseksi, että kaikilla tarjoajilla on samat mahdollisuudet tarjouksiaan laatiessa. Hankintayksikön on tarjouskilpailuilmoituksessa selvästi täsmennettävä tarjouskilpailun kohde ja ehdot, ja sen on tiukasti noudatettava niitä.

Niin tarjouskilpailuilmoitusta kuin avoimuuden ja yhdenvertaisuuden periaatteita rikkoo sellainen päätös, jolla komissio ensinnäkin tekee tarjouskilpailun voittajille mahdolliseksi ottaa maksuksi toimituksistaan muita kuin tarjouskilpailuilmoituksessa mainittuja tuotteita, vaikka tällaisesta korvaamisesta ei ole ilmoitettu tässä ilmoituksessa, sellaisena kuin se ilmenee edellä mainitusta asetuksesta, ja jolla se toisekseen vahvistaa korvaavien tuotteiden ja korvattujen tuotteiden väliset vastaavuuskertoimet tarjouskilpailun jälkeisten seikkojen perusteella.

5 Määräaika kumoamiskanteen nostamiselle ei ala kulua päivänä, jolloin kantaja väittää saaneensa tietoonsa riidanalaisen päätöksen tekstin kokonaisuudessaan, jos on selvitetty, että kantaja tiesi jo aiemmin päätöksen olemassaolosta ja että kohtuullinen aika tämän päätöksen pyytämiseksi oli selvästi kulunut paljon ennen tuota ajankohtaa. Sen, joka saa tiedon itseään koskevasta toimesta, on nimittäin pyydettävä kohtuullisessa ajassa teksti kokonaisuudessaan.